<classify> CHUO Kikuu Huria cha Tanzania OUT kimekuwa mwenyeji wa kongamano la kwanza la kimataifa ambalo wanataaluma hususani wanaofanya shahada ya uzamivu wamekutana na kuwasilisha maandiko ya tafiti zao kwa maboresho.Akizungumza wakati wa ufunguzi wa kongamano hilo, Makamu Mkuu wa chuo hicho, Profesa Elifas Bisanda amesema kuna umuhimu wa kuongeza uzalishaji wa wahitimu katika ngazi ya uzamivu, kutokana na mahitaji ya wahitimu hao katika jamii hususani kwenye sekta mbalimbali.Alisema kutokana na maendeleo ya sayansi, teknolojia na namna za ujifunzaji, usomaji na ufundishaji umebadilika, hivyo kuleta mabadiliko hata kwa mtu mmoja mmoja na taifa katika namna za kupata elimu.Kama ulisoma shahada ya uzamivu miaka kumi au zaidi iliyopita ni lazima ukubali mabadiliko ya kitaaluma, kujua vitu vipya ambavyo wanafunzi wako wanaweza kuwa navyo, alisema.Mkurugenzi wa Kurugenzi ya Masomo ya Juu OUT, Profesa Hosea Rwegosora alisema kongamano hilo ni muhimu kwa wanataaluma hususani wanaofanya shahada ya uzamivu katika kuwasilisha maandiko ya tafiti zao kwa ajili ya maboresho ili wafanye vizuri zaidi.Kongamano hili ni sehemu ya kuwajengea uwezo wanafunzi wa shahada ya uzamivu kutoka kwa wengine na kujenga mtandao utakaowasaidia kufahamiana,amesema.Alisema maandiko yatakayowasilishwa na kupitiwa yatafanyiwa maboresho na kuchapishwa ili kuweka kumbukumbu na itakuwa ni njia ya kuishirikisha jamii matokeo ya tafiti hizo.Mhitimu wa shahada ya uzamivu kutoka chuo hicho, Dk Peter Kingu alisema wahitimu wasiwe na matarajio makubwa amabayo yatawafanya wakate tamaa mara baada ya kuhitimu, isipokuwa kutambua namna ya kufanya kazi na kugundua fursa mpya.Kwa mujibu wa Mkurugenzi wa Kurugenzi ya Utafiti, Machapisho na Ubunifu, Profesa Emmanuel Kigadye, kongamano hilo limewakutanisha wanataaluma kutoka ndani na nje ya Tanzania hususani kutoka Kenya, Uganda na Zimbabwe.  <topic>: kitaifa 